22 plaasaanvalle in Augustus; gemeenskappe moet hulself beskermArgieffoto: AfriForum Jeug “Augustus was ŉ rillermaand wat aanvalle betref. Daar was 22 bevestigde plaasaanvalle, waarvan vyf moorde was. In die afgelope drie maande is 17 moorde by ons aangemeld,” het Ian Cameron, AfriForum se hoof van gemeenskapsveiligheid, gesê. Cameron versoek dat mense in landelike gebiede betrokke raak by veiligheidsinisiatiewe waar daar pro-aktief opgetree kan word om aanvalle af te weer. Volgens hom is daar talle landbou-organisasies, privaatinstansies en gemeenskapsinisiatiewe, soos dié van AfriForum, waar mense betrokke kan raak. “Die staat versuim om mense te beskerm, ons moet dit dus self doen. Die staat sê dikwels dat ons nie kan optree nie, maar ons het ŉ reg as burgers om ons lewens en eiendom te beskerm,” het Cameron gesê. Die volgende moorde wat in Augustus plaasgevind het, is op AfriForum se rekord: Koos Jonker – 4 Augustus (Ellisras), Piet van Wyk – 9 Augustus (Letsitele), Kobus van der Westhuizen -16 Augustus (Hartbeespoort), Coba Odendaal – 19 Augustus (Vredendal) en Josef Puleng Makua – 30 Augustus (Elandskloof, Belfast). AfriForum sê sy statistiek is konserwatief bereken. “Volgens ons syfers was daar al minstens 87 bevestigde plaasaanvalle in 2014.”